CELEX: 32019H1665
Language: mt
Date: 2019-09-30 00:00:00
Title: Rakkomandazzjoni tal-Kummissjoni (UE) 2019/1665 tat-30 ta’ Settembru 2019 dwar miżuri ta’ prevenzjoni u ġestjoni ta’ kriżijiet skont il-punt (d) tal-ewwel subparagrafu tal-Artikolu 33(3) tar-Regolament (UE) Nru 1308/2013 tal-Parlament Ewropew u tal-Kunsill — (fondi mutwi)

3.10.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 253/1
            
         
      RAKKOMANDAZZJONI TAL-KUMMISSJONI (UE) 2019/1665
      tat-30 ta’ Settembru 2019
      dwar miżuri ta’ prevenzjoni u ġestjoni ta’ kriżijiet skont il-punt (d) tal-ewwel subparagrafu tal-Artikolu 33(3) tar-Regolament (UE) Nru 1308/2013 tal-Parlament Ewropew u tal-Kunsill — (fondi mutwi)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,
      Billi:
      
                  (1)
               
               
                  Din ir-Rakkomandazzjoni tikkonċerna l-applikazzjoni tal-punt (d) tal-ewwel subparagrafu tal-Artikolu 33(3) tar-Regolament (UE) Nru 1308/2013 tal-Parlament Ewropew u tal-Kunsill (1) (“ir-Regolament dwar l-OKS”) u tal-Artikolu 40 tar-Regolament Delegat tal-Kummissjoni (UE) 2017/891 (2).
               
            
                  (2)
               
               
                  Il-promozzjoni tal-prevenzjoni u l-ġestjoni tal-kriżijiet fl-agrikoltura hija waħda mis-sitt objettivi tal-politika tal-Unjoni dwar il-frott u l-ħaxix sa mill-bidu tagħha fl-1996. Fid-dawl ta’dan, il-fondi mutwi huma għodda importanti ta’ prevenzjoni tal-kriżijiet għall-organizzazzjonijiet tal-produtturi taħt il-programmi operattivi tagħhom.
               
            
                  (3)
               
               
                  F’dak il-kuntest, il-punt (d) tal-ewwel subparagrafu tal-Artikolu 33(3) tar-Regolament dwar l-OKS, kif emendat bir-Regolament (UE) 2017/2393 tal-Parlament Ewropew u tal-Kunsill (3), jippermetti l-possibbiltà li jinkisbu kontribuzzjonijiet finanzjarji permezz tal-programmi operattivi ta’ organizzazzjonijiet tal-produtturi fis-settur tal-frott u tal-ħaxix biex jerġgħu jimtlew il-fondi mutwi, wara li jkun tħallas il-kumpens lil membri produtturi ta’ organizzazzjonijiet tal-produtturi bħal dawn li jkunu esperjenzaw tnaqqis kbir fid-dħul tagħhom minħabba kundizzjonijiet ħżiena tas-suq.
               
            
                  (4)
               
               
                  Skont l-Artikolu 40 tar-Regolament Delegat (UE) 2017/891, l-Istati Membri jridu jipprevedu kundizzjonijiet speċifiċi għall-għoti ta’ appoġġ taħt dik il-miżura. Meta jagħmlu dan, jeħtieġ li jiżguraw it-trattament ugwali fost il-bdiewa madwar l-Unjoni, kif ukoll il-konformità mar-regoli tal-Unjoni dwar il-kompetizzjoni u mal-impenji internazzjonali tal-Unjoni (bħall-Ftehimiet tad-WTO).
               
            
                  (5)
               
               
                  Din ir-Rakkomandazzjoni għandha l-għan li tipprovdi ċarezza lill-Istati Membri u lill-operaturi ekonomiċi dwar l-applikazzjoni tal-miżura tal-fondi mutwi mill-organizzazzjonijiet tal-produtturi, bil-ħsieb li jiżdied l-użu ta’ din l-għodda ta’ prevenzjoni tal-kriżijiet fost l-organizzazzjonijiet tal-produtturi madwar l-Unjoni.
               
            
                  (6)
               
               
                  Meta kienet qed titħejja din ir-Rakkomandazzjoni, tqiesu wkoll ir-regoli dwar il-fondi mutwi stabbiliti fl-Artikoli 36 sa 39a tar-Regolament (UE) Nru 1305/2013 tal-Parlament Ewropew u tal-Kunsill (4) sa fejn dawn ir-regoli huma kompatibbli mar-Regolament dwar l-OKS u mar-Regolament Delegat (UE) 2017/891,
               
            ADOTTAT DIN IR-RAKKOMANDAZZJONI:
      
         IR-RAĠUNI GĦALL-MIŻURA TA’ FONDI MUTWI
      
      
               
                  1.
               
               
                  Il-bdiewa huma esposti għal riskji ekonomiċi (eż. il-volatilità tal-prezzijiet tal-ispejjeż tal-input), riskji ambjentali, riskji sanitarji (eż. is-saħħa tal-annimali u tal-pjanti) jew riskji klimatiċi (eż. l-avvenimenti ta’ temp estrem, it-tibdil fil-klima), li jista’ jkollhom impatt qawwi fuq id-dħul tal-bdiewa billi joħonqu l-ippjanar fit-tul u l-investimenti. B’konsegwenza ta’ dan, inċertezza kbira dwar il-futur timplika li l-kompetittività tal-bdiewa tista’ tkun kompromessa. Min-naħa l-oħra, din tista’ tiġġenera fluttwazzjoni għolja tal-introjtu, li jfisser li anki bdiewa li jkunu kompetittivi fi snin normali jistgħu jiġu sfurzati jagħlqu n-negozju minħabba avveniment diżastruż wieħed.
               
            
               
                  2.
               
               
                  Għalkemm l-impatt fuq id-dħul tal-bidwi fl-aħħar mill-aħħar jiddependi fuq l-interazzjoni ta’ ħafna fatturi, inkluż is-suq globali u l-appoġġ politiku, ir-riskji ta’ falliment fil-produzzjoni jistgħu jwasslu għal żieda fl-instabbiltà fis-sitwazzjoni ekonomika tal-bdiewa.
               
            
               
                  3.
               
               
                  F’dan il-kuntest, jeħtieġ li l-ġestjoni effettiva tar-riskji tkun olistika — li tinvolvi l-prevenzjoni, ir-rispons, l-ippjanar — iżda xorta waħda trid tkun imfassla għas-sitwazzjonijiet individwali tal-bdiewa. L-eteroġeneità tar-riskji u l-istrutturi agrikoli madwar l-Unjoni jiffavorixxu approċċ aktar deċentralizzat għall-użu ta’ strumenti, bħal fondi mutwi, li huwa l-aktar adatt biex jindirizza l-ħtiġijiet speċifiċi ta’ reġjuni u setturi partikolari. Minflok ma jiġi applikat l-approċċ “wieħed tajjeb għal kulħadd”, huwa preferibbli li jiġi żgurat li l-Istati Membri jkunu jistgħu jeżerċitaw flessibbiltà meta jindirizzaw ir-riskji ffaċċjati mill-bdiewa, sabiex tinstab l-aktar soluzzjoni adatta.
               
            
               
                  4.
               
               
                  Għal din ir-raġuni, il-formulazzjoni attwali tal-punt (d) tal-ewwel subparagrafu tal-Artikolu 33(3) tar-Regolament dwar l-OKS tipprevedi possibbiltajiet aħjar għall-appoġġ tal-fondi mutwi permezz tal-programmi operattivi tal-organizzazzjonijiet tal-produtturi.
               
            
         KAMP TA’ APPLIKAZZJONI, TIP U LIVELL TA’ APPOĠĠ
      
      
               
                  5.
               
               
                  Għalkemm ir-regoli dwar il-fondi mutwi stabbiliti fir-Regolament (UE) Nru 1305/2013 mhumiex vinkolanti għall-miżura tal-fondi mutwi skont ir-Regolament dwar l-OKS, huma jipprovdu bażi utli li fuqha l-Istati Membri jistgħu jiżviluppaw regoli dwar il-fondi mutwi fil-kuntest tar-Regolament dwar l-OKS, sa fejn dawn ir-regoli jikkonformaw ma’ dak ir-Regolament.
               
            
               
                  6.
               
               
                  L-Istati Membri jridu jiddefinixxu x’jikkostitwixxi fondi mutwi u jispeċifikaw xi kundizzjonijiet oħra stabbiliti fil-punt (d) tal-ewwel subparagrafu tal-Artikolu 33(3) tar-Regolament dwar l-OKS:
                  
                              (a)
                           
                           
                              “fond mutwu” huwa inkluż fid-dispożizzjonijiet kemm tar-Regolament (UE) Nru 1305/2013 kif ukoll tar-Regolament dwar l-OKS. Fl-Artikolu 36(3) tar-Regolament (UE) Nru 1305/2013, “fond mutwu” ġie ddefinit bħala skema akkreditata mill-Istat Membru biex il-bdiewa affiljati jassiguraw lilhom infushom, li permezz tagħha jsiru pagamenti ta’ kumpens lil bdiewa affiljati għal telf ekonomiku kkawżat minn avvenimenti klimatiċi negattivi jew mit-tfaqqigħ ta’ mard tal-annimali jew tal-pjanti jew infestazzjoni minn organiżmi ta’ ħsara jew inċident ambjentali, jew għal tnaqqis kbir fid-dħul tagħhom.
                              Meta mqabbel ma’ fondi mutwi skont ir-Regolament (UE) Nru 1305/2013, ir-Regolament dwar l-OKS ma jeħtieġx akkreditazzjoni ta’ fondi mutwi. L-akkreditazzjoni tista’ tkun ta’ benefiċċju wkoll għall-fondi mutwi skont ir-Regolament dwar l-OKS għaliex tista’ tgħin, fost l-oħrajn, biex jitnaqqas ir-riskju ta’ finanzjament doppju;
                           
                        
                              (b)
                           
                           
                              “tnaqqis kbir fid-dħul”— L-Istati Membri jistgħu jużaw bħala indikatur rappreżentattiv tad-dħul, il-valur tal-produzzjoni kummerċjalizzata (VPK) tal-organizzazzjoni tal-produtturi jew tal-assoċjazzjoni ta’ organizzazzjonijiet tal-produtturi fejn il-membri produtturi kollha jew xi wħud minnhom, jew il-membri kollha ta’ assoċjazzjoni ta’ organizzazzjoni tal-produtturi jew xi wħud minnhom, isofru minn tnaqqis kbir fid-dħul. Għal dak il-għan, il-VPK jista’ jiġi kkalkolat fuq il-bażi tal-prezzijiet kif joħorġu mill-organizzazzjoni tal-produtturi u għal kull prodott. Madankollu, dan ma jfissirx li jenħtieġ li t-tnaqqis fid-dħul ta’ produttur jiġi injorat fil-waqt li jiġu stabbiliti regoli dettaljati dwar l-appoġġ ta’ fondi mutwi.
                              Jeħtieġ li tingħata attenzjoni b’mod partikolari għal każijiet fejn xi wħud biss mill-membri produtturi tal-organizzazzjoni tal-produtturi jew mill-membri ta’ assoċjazzjoni ta’ organizzazzjonijiet tal-produtturi jkunu sofrew minn tnaqqis kbir fid-dħul, pereżempju minħabba li l-kundizzjonijiet ħżiena tas-suq jikkonċernaw biss xi wħud mill-prodotti li għalihom hija rikonoxxuta l-organizzazzjoni tal-produtturi jew l-assoċjazzjoni ta’ organizzazzjonijiet tal-produtturi. F’dawn iċ-ċirkostanzi, pagamenti mill-fond mutwu lil dawk li ma ġarrbux tnaqqis kbir fid-dħul bħala riżultat ta’ kundizzjonijiet ħżiena tas-suq ma jkunux eliġibbli għal assistenza finanzjarja mill-Unjoni abbażi tal-punt (d) tal-ewwel subparagrafu tal-Artikolu 33(3) tar-Regolament dwar l-OKS.
                              Għall-kuntrarju, jenħtieġ li l-eliġibbiltà tal-pagamenti minn fondi mutwi lil dawk li jkunu sofrew minn tnaqqis kbir ta’ dħul bħala riżultat ta’ kundizzjonijiet ħżiena tas-suq ma tiġix rifjutata sempliċement fuq il-bażi li l-VPK globali tal-organizzazzjoni tal-produtturi/tal-assoċjazzjoni tal-organizzazzjonijiet tal-produtturi ma jkunx naqas jew ma jkunx naqas b’mod suffiċjenti. Il-valutazzjoni teħtieġ li ssir fuq bażi ta’ każ b’każ, b’kont meħud taċ-ċirkostanzi individwali tal-organizzazzjonijiet tal-produtturi, tal-assoċjazzjonijiet ta’ organizzazzjonijiet tal-produtturi u tal-membri tagħhom kif ukoll tal-kundizzjonijiet tas-suq li jkunu kkawżaw it-tnaqqis kbir fid-dħul.
                              Ir-Regolament (UE) Nru 1305/2013 jipprevedi li l-kumpens lill-bdiewa ta’ settur speċifiku għal tnaqqis kbir fid-dħul tagħhom irid jingħata biss f’każijiet debitament ġustifikati, u meta t-tnaqqis fid-dħul jaqbeż limitu ta’ mill-inqas 20 % tad-dħul annwali medju tal-bidwi individwali fil-perjodu preċedenti ta’ tliet snin jew medja ta’ tliet snin ibbażata fuq il-perjodu preċedenti ta’ ħames snin minbarra l-ogħla entrata u dik l-aktar baxxa. Ir-Regolament dwar l-OKS ma fih l-ebda limiti bħal dawn.
                              Sabiex tiġi żgurata applikazzjoni uniformi u mhux diskriminatorja tal-miżuri, l-Istati Membri jistgħu jieħdu approċċ simili għal dak stipulat fir-Regolament (UE) Nru 1305/2013, u jagħtu appoġġ għar-rikostituzzjoni tal-fondi mutwi meta t-tnaqqis fid-dħul tal-organizzazzjoni tal-produtturi (jiġifieri l-VPK tagħha għal kull prodott) jaqbeż l-20 % tad-dħul stabbilit mill-Istati Membri, skont is-sitwazzjoni inkwistjoni (eż. tnaqqis fid-dħul tal-membri kollha tal-produtturi jew sitwazzjonijiet oħra), matul il-perjodu preċedenti ta’ tliet snin jew medja ta’ tliet snin ibbażata fuq il-perjodu preċedenti ta’ ħames snin minbarra l-ogħla entrata u dik l-aktar baxxa;
                           
                        
                              (c)
                           
                           
                              “kundizzjonijiet ħżiena tas-suq” — jenħtieġ li din tirreferi għal sitwazzjoni oġġettivament eżistenti fis-suq ta’ prodott partikolari li twassal għal tnaqqis fid-dħul tal-membri produtturi. Tnaqqis li jaqbeż l-20 % tal-prezz medju tal-prodott affettwat fil-perjodu preċedenti ta’ tliet snin jew medja ta’ tliet snin ibbażata fuq il-perjodu preċedenti ta’ ħames snin minbarra l-ogħla entrata u dik l-iktar baxxa jista’ jkun indikatur wieħed ta’ kundizzjonijiet ħżiena tas-suq. Il-kundizzjonijiet ħżiena tas-suq jistgħu jiġu stabbiliti wkoll fuq il-bażi ta’ bidla fil-prezz tas-suq rappreżentattiv tal-prodotti kkonċernati jew abbażi tat-teħid tal-ammonti ta’ appoġġ għall-irtirar mis-suq (ara l-punt 7(b) hawn taħt).
                           
                        
            
               
                  7.
               
               
                  L-eżempji li ġejjin ta’ fatturi u sitwazzjonijiet rilevanti jistgħu jintużaw ukoll biex jiġi stabbilit jekk il-pagamenti minn fondi mutwi humiex eliġibbli għal assistenza finanzjarja tal-Unjoni fil-forma ta’ kontribuzzjonijiet għar-rikostituzzjoni tal-fond mutwu.
                  
                              (a)
                           
                           
                              Żieda fl-ispejjeż tal-input li tirriżulta fi tnaqqis kbir fid-dħul
                              Żieda fl-ispejjeż tal-input (eż. żieda fil-prezz ta’ fertilizzant li tista’ tikkawża żieda fl-ispejjeż tal-produtturi affettwati) tista’ tirriżulta f’telf ta’ dħul meta din iż-żieda fl-ispejjeż tal-inputs ma tkunx tista’ tiġi mgħoddija lill-klijenti fil-forma ta’ żieda fil-prezz minħabba l-kundizzjonijiet ħżiena tas-suq.
                              L-Istati Membri jistgħu jistabbilixxu metodoloġija standard biex jiġi stmat il-piż tal-inputs fil-prezz finali tal-prodott permezz ta’ orjentazzjoni produttiva, li tagħti prova taż-żieda fil-prezz.
                              Il-pagamenti minn fondi mutwi jistgħu, pereżempju jsiru lill-produtturi, jekk jiġu ssodisfati l-kundizzjonijiet l-oħrajn kollha, meta jkun ippruvat li l-piż tal-ispiża tal-input bħala proporzjon tal-prezz kif joħroġ mill-organizzazzjoni tal-produtturi tal-prodott affettwat ikun żdied b’minn tal-inqas 20 %.
                              L-evidenza li tappoġġa t-tnaqqis fid-dħul ikkawżat miż-żieda fl-ispejjeż tal-input jenħtieġ li tkun ibbażata fuq data tas-suq u tal-kontabbiltà ċertifikata minn korp kwalifikat indipendenti pubbliku jew privat jew espert fil-qasam ikkonċernat u l-preċiżjoni u l-affidabbiltà tagħha jeħtieġ li jiġu vverifikati mill-Istat Membru, biex jiġi żgurat li l-kundizzjonijiet għall-eliġibbiltà għall-assistenza finanzjarja tal-Unjoni għal fondi mutwi skont ir-Regolament dwar l-OKS jiġu ssodisfati.
                           
                        
                              (b)
                           
                           
                              Ammonti massimi ta’ appoġġ għal irtirar mis-suq bħala linja bażi biex jiġi ddeterminat jekk kienx hemm tnaqqis ta’ prezz fis-suq
                              L-ammonti massimi ta’ appoġġ għall-irtirar mis-suq kif definit fl-Artikolu 45(1) tar-Regolament Delegat (UE) 2017/891 u fl-Anness IV ta’ dak ir-Regolament jistgħu jintużaw bħala l-linja bażi biex jiġi stabbilit it-tnaqqis tal-prezz fis-suq. Il- “limitu ta’ skattar” għall-fondi mutwi mbagħad ikun jista’ jiġi stabbilit billi jittieħed il-prezz rappreżentattiv ta’ kull prodott ikkonċernat u jitqabbel mal-prezz tas-suq. Il-limitu ta’ skattar jintlaħaq jekk il-prezz tas-suq attwali jkun inqas b’minn tal-inqas 20 % mill-appoġġ massimu stabbilit fl-Anness IV tar-Regolament Delegat (UE) 2017/891. Jenħtieġ li l-Istati Membri jivverifikaw li l-impatt tat-tnaqqis fil-prezz ikun sinifikanti biżżejjed mil-lat tad-durata tiegħu biex jiskatta tnaqqis kbir fid-dħul.
                           
                        
            
         SPEJJEŻ ELIĠIBBLI — TIPI TA’ SPEJJEŻ KOPERTI MILL-MIŻURA TA’ FONDI MUTWI
      
      
               
                  8.
               
               
                  Sabiex ikun eliġibbli għall-assistenza finanzjarja mill-Unjoni, huwa rakkomandat li l-fond mutwu kkonċernat:
                  
                              (a)
                           
                           
                              ikollu politika trasparenti fir-rigward ta’ pagamenti f’fond mutwu u ta’ kumpensi mħallsa minnu;
                           
                        
                              (b)
                           
                           
                              ikollu regoli ċari għall-attribuzzjoni tar-responsabbiltajiet għal kwalunkwe dejn sostnut;
                           
                        
                              (c)
                           
                           
                              ikun akkreditat mill-awtorità kompetenti f’konformità mal-liġi nazzjonali.
                           
                        
            
               
                  9.
               
               
                  Tipi ta’ nfiq koperti mill-miżura tal-fondi mutwi:
                  
                              (a)
                           
                           
                              l-ispejjeż amministrattivi marbuta mal-istabbiliment tal-fond mutwu jenħtieġ li jinkludu, fost l-oħrajn, l-ispejjeż għall-ġestjoni tal-fond (l-istess bħad-durata tal-fond, jiġifieri massimu ta’ ħames snin), il-miżati ta’ reġistrazzjoni, l-ispejjeż tal-persunal u l-ispejjeż ġenerali; kif ukoll
                           
                        
                              (b)
                           
                           
                              il-kontribuzzjonijiet finanzjarji msemmija fl-Artikolu 32(1)(a) tar-Regolament dwar l-OKS għar-rikostituzzjoni ta’ fondi mutwi, wara li jkun tħallas il-kumpens lil membri produtturi li jesperjenzaw tnaqqis kbir fid-dħul nett (5) tagħhom b’riżultat ta’ kundizzjonijiet ħżiena tas-suq. Ir-rikostituzzjoni jenħtieġ li ssir permezz tal-fond operattiv. Il-kontribuzzjonijiet finanzjarji għar-rikostituzzjoni tal-fond mutwu jikkonvertu ruħhom f’parti speċifika tal-fond operattiv.
                           
                        
            
               
                  10.
               
               
                  Skont l-Artikolu 40(4) tar-Regolament Delegat (UE) 2017/891, “L-Istati Membri jistgħu jistabbilixxu limiti massimi għall-ammonti li organizzazzjoni tal-produtturi tista’ tirċievi bħala appoġġ sabiex jiġu stabbiliti fondi mutwi”.
               
            
               
                  11.
               
               
                  Jenħtieġ li l-Istati Membri jiżguraw li jiġi evitat il-kumpens żejjed b’riżultat tal-kombinazzjoni tal-miżura tal-fondi mutwi ma’ strumenti oħra ta’ appoġġ nazzjonali jew tal-Unjoni jew ma’ skemi tal-assigurazzjoni privata billi jitwettqu l-verifiki u l-miżuri msemmija fl-Artikolu 34 tar-Regolament ta’ Implimentazzjoni tal-Kummissjoni (UE) 2017/892 (6). Ir-riassigurazzjoni tal-fondi mutwi mhijiex eliġibbli għal appoġġ taħt il-Fond Agrikolu Ewropew ta’ Garanzija.
               
            
               
                  12.
               
               
                  L-appoġġ għall-ispejjeż amministrattivi għat-twaqqif tal-fond mutwu jrid jinfirex fuq massimu ta’ tliet snin b’mod li dejjem jonqos. L-ammont totali ta’ appoġġ li jinkludi kemm l-assistenza finanzjarja tal-Unjoni kif ukoll il-kontribuzzjoni mill-organizzazzjoni tal-produtturi, ma jridx jaqbeż il-5 %, l-4 % jew it-2 % tal-kontribuzzjoni tal-organizzazzjoni tal-produtturi għall-fond mutwu fl-ewwel, fit-tieni u fit-tielet sena tal-operat tiegħu, rispettivament. Organizzazzjoni tal-produtturi tista’ tirċievi appoġġ għall-ispiża amministrattiva tat-twaqqif ta’ fondi mutwi darba biss u matul l-ewwel tliet snin tal-operat tal-fond mutwu biss. Meta organizzazzjoni tal-produtturi titlob dak l-appoġġ biss fit-tieni jew fit-tielet sena tal-operat tal-fond mutwu, l-appoġġ irid ikun ta’ 4 % jew ta’ 2 % tal-kontribuzzjoni tal-organizzazzjoni tal-produtturi għall-fond mutwu fit-tieni u fit-tielet sena tal-operat tiegħu, rispettivament.
               
            
               
                  13.
               
               
                  Il-kontribuzzjonijiet finanzjarji biex jiġu rikostitwiti l-fondi mutwi jkopru l-punti li ġejjin:
                  
                              (a)
                           
                           
                              l-ammonti mħallsa mill-fond mutwu bħala kumpens finanzjarju lill-membri produtturi li jesperjenzaw tnaqqis kbir fid-dħul tagħhom minħabba kundizzjonijiet ħżiena tas-suq. Għal dan il-għan, jenħtieġ li l-Istati Membri ma jiddistingwux jekk l-ammonti mħallsa lill-membri produtturi bħala kumpens oriġinawx mill-kapital operazzjonali, mill-kapital bażiku jew minn fondi oħra tal-fond mutwu inkluż is-self kummerċjali meħud mill-fond mutwu bħala kumpens lill-membri produtturi, meta l-kundizzjonijiet tar-Regolament dwar l-OKS ikunu ssodisfati u meta riżorsi oħra fil-fond mutwu ma jkunux biżżejjed biex jipprovdu l-kumpens meħtieġ (ara l-aħħar subparagrafu tal-Artikolu 33(3) tar-Regolament dwar l-OKS);
                           
                        
                              (b)
                           
                           
                              l-imgħax fuq self kummerċjali meħud mill-fond mutwu għall-finijiet tal-ħlas tal-kumpens finanzjarju lill-bdiewa mill-fond mutwu meta l-fondi disponibbli fil-fond mutwu ma jkunux biżżejjed biex jissodisfaw it-talbiet għall-kumpens (ara l-aħħar subparagrafu tal-Artikolu 33(3) tar-Regolament dwar l-OKS).
                           
                        
            
               
                  14.
               
               
                  L-istokk kapitali inizjali tal-fond mutwu li se jagħti l-kumpensi f’każ li jiġu ssodisfati l-kundizzjonijiet jista’ jiġi ffinanzjat permezz tal-programm tal-iżvilupp rurali (l-Artikolu 39 tar-Regolament (UE) Nru 1305/2013). F’każijiet bħal dawn, jenħtieġ li l-Istati Membri jiżguraw li jiġi evitat il-finanzjament doppju.
               
            
               
                  15.
               
               
                  Biex jiġu żgurati t-trasparenza u ċ-ċertezza legali, jenħtieġ li l-Istati Membri jiddefinixxu r-regoli għall-kostituzzjoni u l-ġestjoni tal-fond mutwu, b’mod partikolari għall-għoti ta’ pagamenti ta’ kumpens u tal-eliġibbiltà tal-organizzazzjoni tal-produtturi jew tal-assoċjazzjoni ta’ organizzazzjonijiet tal-produtturi (7), kif ukoll għall-amministrazzjoni u l-monitoraġġ tal-konformità ma’ dawn ir-regoli f’konformità mal-Artikoli 26 u 27 tar-Regolament ta’ Implimentazzjoni (UE) 2017/892. L-Istati Membri jistgħu jirrikjedu wkoll li l-arranġamenti tal-fond mutwu jipprevedu penali f’każ ta’ negliġenza minn membri produtturi tal-organizzazzjoni tal-produtturi jew minn membri ta’ assoċjazzjoni tal-organizzazzjonijiet tal-produtturi nnifisha bħala parti mill-istatuti tal-organizzazzjoni tal-produtturi jew tal-assoċjazzjonijiet tagħhom.
               
            
         BENEFIĊJARJI TAL-ASSISTENZA FINANZJARJA TAL-UNJONI
      
      
               
                  16.
               
               
                  Jenħtieġ li l-benefiċjarji tal-assistenza finanzjarja mill-Unjoni jkunu organizzazzjonijiet tal-produtturi u assoċjazzjonijiet ta’ organizzazzjonijiet tal-produtturi, kif applikabbli fl-Istat Membru kkonċernat (8).
               
            
               
                  17.
               
               
                  Organizzazzjonijiet tal-produtturi jew assoċjazzjoni ta’ organizzazzjonijiet tal-produtturi jistgħu jiddeċiedu li jikkumpensaw wieħed biss mill-membri tagħhom (jew jekk ikunu rikonoxxuti għal prodotti multipli, il-produttur biss li jipproduċi l-prodott affettwat) jew xi wħud mill-membri produtturi tal-organizzazzjonijiet tal-produtturi jew xi wħud mill-membri ta’ assoċjazzjonijiet ta’ organizzazzjonijiet tal-produtturi.
               
            
         INTENSITÀ TAL-GĦAJNUNA — L-AMMONT TAL-ASSISTENZA FINANZJARJA MILL-UNJONI
      
      
               
                  18.
               
               
                  L-assistenza finanzjarja tal-Unjoni tkopri l-ispejjeż amministrattivi kif spjegat fil-punt (9)(a) u 50 % (9) tal-ispejjeż eliġibbli (nefqa reali mġarrba), skont l-Artikolu 34(1) tar-Regolament dwar l-OKS.
               
            
               
                  19.
               
               
                  Huwa rakkomandat li l-Istati Membri jillimitaw l-ispejjeż li huma eliġibbli għall-appoġġ billi japplikaw:
                  
                              (a)
                           
                           
                              il-limiti massimi għal kull fond mutwu;
                           
                        
                              (b)
                           
                           
                              limiti massimi xierqa għal kull unità (10).
                           
                        
            
         ĠESTJONI AMMINISTRATTIVA U FINANZJARJA
      
      
               
                  20.
               
               
                  Skont l-Artikolu 36(2) tar-Regolament dwar l-OKS u l-Artikolu 27 tar-Regolament Delegat (UE) 2017/891, Stat Membru jrid jistabbilixxi strateġija nazzjonali ta’ programmi operattivi sostenibbli inkluż, fost l-oħrajn, prijoritajiet magħżula għas-settur u bilanċ tal-miżuri/azzjonijiet bħala perċentwali massimi tal-fond operattiv, li jistgħu jintefqu fuq kwalunkwe miżura/azzjoni.
                  Bilanċ huwa partikolarment rilevanti fil-każ tal-ġestjoni tar-riskju. Jenħtieġ li jkun hemm massa kritika minima (eż. organizzazzjonijiet tal-produtturi b’numru minimu ta’ membri) biex tixpruna l-għodda tal-ġestjoni tar-riskju, biex tikkumpensa lill-produtturi u biex iżżomm il-kontribuzzjonijiet tal-produtturi f’livell raġonevoli (11).
                  Fl-istess ħin, jenħtieġ li tiġi żgurata l-koerenza meħtieġa bejn l-iskemi differenti taħt il-politika agrikola komuni u jenħtieġ li jiġi eskluż il-finanzjament doppju fost id-diversi miżuri ta’ kriżi. Pereżempju, jenħtieġ li organizzazzjoni tal-produtturi jew assoċjazzjoni ta’ organizzazzjonijiet tal-produtturi ma jikkumpensawx lill-membri produtturi tagħhom għall-irtirar mis-suq tal-prodotti li għalihom ikun tħallas kumpens għal tnaqqis kbir fid-dħul minn fond mutwu. Madankollu, il-prodotti li jibbenefikaw minn kumpensi ta’ fondi mutwi jistgħu jinbiegħu fis-suq jew jiġu pproċessati.
               
            
               
                  21.
               
               
                  Jenħtieġ li l-Istati Membri jillimitaw it-tul tas-self kummerċjali sakemm idum il-programm operattiv ikkonċernat.
               
            
               
                  22.
               
               
                  Regoli speċifiċi dwar il-kontribuzzjoni li jenħtieġ li kwalunkwe membru produttur ta’ organizzazzjoni tal-produtturi jew membru tal-assoċjazzjoni ta’ organizzazzjoni tal-produtturi jew organizzazzjoni tal-produtturi jew assoċjazzjoni ta’ organizzazzjonijiet tal-produtturi stess iħallsu fil-fond, u l-intervalli ta’ pagament, jistgħu jiġu stabbiliti mill-Istat Membru. Pereżempju, l-ammont li jeħtieġu li jħallsu membru produttur ta’ organizzazzjoni tal-produtturi jew membru tal-assoċjazzjoni tal-organizzazzjonijiet tal-produtturi jew l-organizzazzjoni tal-produtturi jew l-assoċjazzjoni tal-organizzazzjonijiet tal-produtturi stess jistgħu jiġu modulati abbażi fost l-oħrajn ta’ valutazzjoni ex-ante tar-riskju, id-dħul medju, id-daqs tal-organizzazzjoni jew id-daqs tal-assoċjazzjoni tal-produtturi. Jenħtieġ li dawn ir-rekwiżiti, meta jkunu stabbiliti, jiġu inklużi fl-istatuti tal-organizzazzjoni tal-produtturi jew tal-assoċjazzjoni tal-organizzazzjonijiet tal-produtturi. Hija r-responsabbiltà tal-Istat Membru li jiżgura li l-miżura tiġi mmirata u mfassla b’mod xieraq skont l-approċċ strateġiku tagħha bbażat fuq analiżi SWOT/identifikazzjoni tal-ħtiġijiet fl-istrateġija nazzjonali.
               
            
               
                  23.
               
               
                  Fond mutwu li huwa eliġibbli għal appoġġ skont il-punt (d) tal-ewwel subparagrafu tal-Artikolu 33(3) tar-Regolament dwar l-OKS jista’ jieħu funzjonijiet oħra, bħad-dispożizzjoni ta’ kreditu għall-membri produtturi. Billi l-produtturi jagħmlu kontribuzzjonijiet għal stokk kollettiv ta’ riżorsi li huma disponibbli biex jiġu ttrattati l-kriżijiet, jista’ jkun hemm inċentiv għall-membri produtturi biex jikkontribwixxu b’żieda li minnha jista’ jiġi kostitwit grupp addizzjonali ta’ assi kollettivi li jista’ jintuża biex jipprovdi kreditu għalihom. Meta l-fond mutwu jintuża wkoll għal skopijiet oħra għajr il-pagament ta’ kumpens lill-membri produtturi kif imsemmi fil-punt (d) tal-ewwel subparagrafu tal-Artikolu 33(3) tar-Regolament dwar l-OKS, jenħtieġ li r-riżorsi allokati għall-fond mutwu għal skopijiet oħra jkunu distinti b’mod ċar (eż. miżmuma f’kontijiet separati) mill-istokk kapitali/mir-riżorsi tal-fond mutwu, li jintużaw f’każ ta’ kriżi (b’mod simili għall-prinċipji stabbiliti fl-Artikolu 16 tar-Regolament Delegat (UE) 2017/891 fir-rigward ta’ membri mhux produtturi). Jenħtieġ li l-ammonti ddedikati speċifikament biex jiżguraw kumpens għal telf kbir ta’ dħul minħabba kundizzjonijiet ħżiena tas-suq biss jiġu delimitati u jenħtieġ li jitqiesu bħala l-bażi għall-kalkolu tal-intensità tal-għajnuna pubblika.
               
            
               
                  24.
               
               
                  Jistgħu jiġu permessi kontribuzzjonijiet għall-istokk kapitali ta’ fond mutwu minn atturi privati minbarra membri produtturi (eż. membri mhux produtturi tal-organizzazzjonijiet tal-produtturi). Filwaqt li jkunu kontributuri, il-membri mhux produtturi tal-organizzazzjoni tal-produtturi ma jkunux intitolati li jirċievu xi kumpens jew rimborż mill-fond mutwu. Fi kwalunkwe każ, il-kumpens mill-fond mutwu jista’ jitħallas biss lill-membri produtturi, bħala l-benefiċjarji aħħarin tal-iskema ta’ għajnuna tal-Unjoni fis-settur tal-frott u l-ħaxix, meta, sa fejn għandhom x’jaqsmu l-inputs fl-istokk kapitali, ma jkun jidher li hemm bżonn l-ebda restrizzjoni (12).
               
            
               
                  25.
               
               
                  L-Istati Membri jistgħu jipprevedu l-possibbiltà li membri produtturi ta’ organizzazzjonijiet tal-produtturi jew membri ta’ assoċjazzjonijiet ta’ organizzazzjonijiet tal-produtturi jirkupraw partijiet mill-kontribuzzjonijiet tagħhom għall-fond mutwu wara ċertu numru ta’ snin jekk il-fond mutwu ma jkunx intuża biex jikkumpensa xi membri produtturi f’konformità mal-punt (d) tal-ewwel subparagrafu tal-Artikolu 33(3) tar-Regolament dwar l-OKS, u l-ammonti miġbura ma jkunux ntużaw. Hija r-responsabbiltà tal-Istati Membri u tal-organizzazzjonijiet tal-produtturi li jistabbilixxu regoli xierqa u trasparenti f’dan ir-rigward.
               
            
         KONTROLL U MONITORAĠĠ
      
      
               
                  26.
               
               
                  Jenħtieġ li l-Istati Membri jiżguraw li l-miżura ta’ fondi mutwi tkun soġġetta għall-istess verifiki bħall-miżuri u l-azzjonijiet l-oħra inklużi fil-programmi operattivi.
               
            
               
                  27.
               
               
                  Jenħtieġ li l-organizzazzjonijiet tal-produtturi jagħtu attenzjoni speċjali lid-dokumentazzjoni li trid tinżamm b’rabta mal-implimentazzjoni tal-miżura ta’ fondi mutwi, b’mod partikolari għal:
                  
                              (a)
                           
                           
                              l-inklużjoni ta’ din il-miżura fil-programm operattiv jew l-emenda tagħha;
                           
                        
                              (b)
                           
                           
                              il-valutazzjoni li wasslet għall-ħlas ta’ kumpens mill-fond mutwu (pereżempju, kif ġie kkalkulat u stabbilit it-tnaqqis kbir tad-dħul, għal liema prodotti, kif jiġi żgurat li prezzijiet kif joħorġu mill-organizzazzjoni tal-produtturi huma allinjati mal-prezz tas-suq, eċċ.);
                           
                        
                              (c)
                           
                           
                              il-membri, il-prodotti, id-destinazzjoni finali tal-produzzjoni u l-perjodu ta’ żmien kopert minn din il-miżura;
                           
                        
                              (d)
                           
                           
                              il-kontribuzzjoni tal-organizzazzjoni tal-produtturi għar-rikostituzzjoni tal-fond mutwu u l-kontribuzzjonijiet regolari tal-membri tagħha għall-fond mutwu.
                           
                        
            
               
                  28.
               
               
                  Jenħtieġ li dik id-dokumentazzjoni tiġi vverifikata mill-Istat Membru fil-mument tal-approvazzjoni tal-emenda tal-programm operattiv u fil-mument tat-talba għall-pagament.
               
            
               
                  29.
               
               
                  Minbarra dawn il-verifiki, l-Istat Membru jenħtieġ li jagħti attenzjoni speċjali lir-riskju ta’ kumpens żejjed u r-riskju ta’ finanzjament doppju.
               
            
         RAPPORT ANNWALI MINN GRUPPI TA’ PRODUTTURI, ORGANIZZAZZJONIJIET TAL-PRODUTTURI U ASSOĊJAZZJONIJIET TA’ ORGANIZZAZZJONIJIET TAL-PRODUTTURI
      
      
               
                  30.
               
               
                  Jenħtieġ li l-informazzjoni relatata mal-fondi mutwi timtela fit-Tabelli 3.2 u 4.1 stipulati fl-Anness II tar-Regolament ta’ Implimentazzjoni (UE) 2017/892.
               
            
         Magħmul fi Brussell, it-30 ta’ Settembru 2019.
         
            
               Għall-Kummissjoni
            
            Phil HOGAN
            
               Membru tal-Kummissjoni
            
         
      
      
         (1)  Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
      
         (2)  Ir-Regolament Delegat tal-Kummissjoni (UE) 2017/891 tat-13 ta’ Marzu 2017 li jissupplimenta r-Regolament (UE) Nru 1308/2013 tal-Parlament Ewropew u tal-Kunsill għas-setturi tal-frott u l-ħaxix u tal-frott u l-ħaxix ipproċessat u li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tal-penali li jridu jiġu applikati f’dawk is-setturi u li jemenda r-Regolament ta’ Implimentazzjoni tal-Kummissjoni (UE) Nru 543/2011 (ĠU L 138, 25.5.2017, p. 4).
      
         (3)  Ir-Regolament (UE) 2017/2393 tal-Parlament Ewropew u tal-Kunsill tat-13 ta’ Diċembru 2017 li jemenda r-Regolamenti (UE) Nru 1305/2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR), (UE) Nru 1306/2013 dwar il-finanzjament, il-ġestjoni u l-monitoraġġ tal-politika agrikola komuni, (UE) Nru 1307/2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni, (UE) Nru 1308/2013 li jistabbilixxi organizzazzjoni komuni tas-swieq fi prodotti agrikoli u (UE) Nru 652/2014 li jistabbilixxi dispożizzjonijiet għall-ġestjoni tan-nefqa marbuta mal-katina alimentari, mas-saħħa tal-annimali u mat-trattament xieraq tal-annimali, u marbuta mas-saħħa tal-pjanti u mal-materjal riproduttiv tal-pjanti (ĠU L 350, 29.12.2017, p. 15).
      
         (4)  Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).
      
         (5)  Pereżempju, meta l-ispejjeż tad-dħul jogħlew, id-dħul jista’ jiżdied ukoll. Madankollu, jista’ jiġi affettwat id-dħul nett.
      
         (6)  Ir-Regolament ta’ Implimentazzjoni tal-Kummissjoni (UE) 2017/892 tat-13 ta’ Marzu 2017 li jistabbilixxi regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill fis-setturi tal-frott u l-ħxejjex u tal-frott u l-ħxejjex ipproċessati (ĠU L 138, 25.5.2017, p. 57).
      
         (7)  Pereżempju, id-daqs minimu tal-organizzazzjoni jew tal-assoċjazzjoni tal-produtturi huwa eliġibbli.
      
         (8)  Eż. kundizzjonijiet addizzjonali stabbiliti fl-istrateġija nazzjonali.
      
         (9)  Assistenza finanzjarja mill-Unjoni għall-fondi operattivi.
      
         (10)  L-organizzazzjoni tal-produtturi, il-membri tagħha, il-prodotti, eċċ.
      
         (11)  Billi twettaq il-kontrolli u l-miżuri msemmija fl-Artikoli 26 u 27 tar-Regolament ta’ Implimentazzjoni (UE) 2017/892.
      
         (12)  Ara l-Artikolu 16 tar-Regolament Delegat (UE) 2017/891.